Tiedote synnyttäjälle, jolla on koronavirustartunta tai sen epäily

|  |  |
| --- | --- |
| Kuvaus: | Koronaviruspandemian aikainen toiminta |

* Jos sinulla tai perheenjäsenelläsi on hengitystieinfektio-oireita tai todettu koronavirusinfektio tai selvä altistus koronaviruspotilaaseen, ota ennen sairaalaan tuloa yhteyttä KYSin Naisten akuuttikeskukseen puh. 017-172361
* Valitettavasti tukihenkilö tai puoliso ei voi olla mukana synnytyksessä, eikä lapsivuodeosastolla toistaiseksi, koska he oireettomana voivat levittää infektiota.
* Sairaalaan tullessa saat suu-nenäsuojuksen ja peset ja desinfioit kätesi
* Jos synnytys on käynnissä, otamme sinusta virusnäytteet, ja vastausta odotellessa noudatamme eristyskäytäntöjä.

**KORONAVIRUSTARTUNTA RASKAUDEN JA SYNNYTYKSEN AIKANA**

* Tämän hetken tiedon mukaan raskaus ei lisää vaikean koronavirusinfektion vaaraa
* Tartunta äidistä istukan kautta sikiöön on mahdollinen mutta epätodennäköinen.
* Vastasyntynyt voi saada tartunnan kosketus-pisaratartuntana.
* Kuvatut vastasyntyneiden infektiot ovat olleet toistaiseksi lieväoireisia tai oireettomia
* Infektio ei vaikuta synnytystapaan.
* Synnytys hoidetaan varotoimihuoneessa ja henkilökunta suojautuu koronavirukselta
* Mikäli sinä ja lapsesi voitte synnytyksen jälkeen hyvin, teidät pyritään kotiuttamaan neuvolaseurantaan nopeasti

**VASTASYNTYNEEN HOITO**

* Koronaviruksen ei tiedetä tarttuneen vastasyntyneeseen synnytyksen aikana, mutta pisara- tai kosketustartunta syntymän jälkeen on mahdollinen
* Äidin tulee käyttää vauvaa hoitaessaan suu- nenäsuojusta, pestä ja desinfioida kädet huolellisesti sekä käyttää suojakäsineitä
* Vastasyntynyt nukutetaan omassa sängyssä selällään noin 2 m etäisyydellä äidin vuoteesta
* Vastasyntyneestä otetaan koronavirusnäyte ennen kotiutumista, mikäli äidin näyte on positiivinen
* Esimerkiksi sinivalohoito voidaan toteuttaa kotona
* Vastasyntynyt kutsutaan jälkitarkastukseen 1-2 kk iässä KYSin Vastasyntyneiden poliklinikalle, mikäli sinulla tai vauvallasi todetaan koronavirus

**IMETYS**

* Tämän hetken tiedon mukaan koronavirusta ei erity rintamaitoon ja äiti voi halutessaan imettää.
* Mikäli äiti päättää imettää, tulee rinnat pestä ennen imetystä ja äidin tulee käyttää suu- nenäsuojusta ja suojakäsineitä
* Mikäli äiti pumppaa rintamaitoa, tulee se tehdä huolellista hygieniaa noudattaen henkilökohtaisella rintapumpulla. Terve henkilö voi tuolloin syöttää vastasyntyneen.

**HOITO VASTASYNTYNEIDEN TEHO- JA VALVONTAOSASTOLLA**

* Jos vastasyntynyt tarvitsee sairaalahoitoa KYSin vastasyntyneiden teho-osastolla, infektio-oireiset tai koronavirukselle altistuneet vanhemmat eivät voi tulla osastolle.
* Äiti voi pumpata rintamaitoa vastasyntyneelle ja toimittaa sen osastolle.